การขโมยสินค้าภายในห้าง
ปัจจุบันมีการขโมยสินค้าตามห้างสรรพสินค้าและร้านสะดวกซื้อ เช่น โลตัส บิ๊กซี คาร์ฟูร์ โฮมโปร เซเว่น อีเลฟเว่น เป็นจำนวนมาก และนับวันจะมีคดีเพิ่มขึ้นทุกวัน ยากในการป้องกันและปราบปราม เนื่องจากคนที่ขโมยสินค้ามีทั้งที่เป็นพนักงานภายในองค์กร ที่ทรยศต่อความไว้วางใจของนายจ้าง ร่วมมือกับกลุ่มมิจฉาชีพภายนอก อีกส่วนหนึ่งเป็นพวกมิจฉาชีพภายนอกที่มีการเตรียมการวางแผนมาอย่างดี ผมในฐานะวิทยากรฝึกอบรม หลักสูตรป้องกันและปราบปรามการทุจริตภายในองค์กรของภาครัฐและเอกชนจึงขอนำตัวอย่างของการขโมยสินค้าและแนวทางป้องกันและแก้ไขมานำเสนอท่านผู้อ่านเป็นข้อๆ ดังนี้
28 ก.พ. 2556

ปัจจุบันมีการขโมยสินค้าตามห้างสรรพสินค้าและร้านสะดวกซื้อ เช่น โลตัส บิ๊กซี คาร์ฟูร์ โฮมโปร เซเว่น อีเลฟเว่น เป็นจำนวนมาก และนับวันจะมีคดีเพิ่มขึ้นทุกวัน ยากในการป้องกันและปราบปราม เนื่องจากคนที่ขโมยสินค้ามีทั้งที่เป็นพนักงานภายในองค์กร ที่ทรยศต่อความไว้วางใจของนายจ้าง ร่วมมือกับกลุ่มมิจฉาชีพภายนอก อีกส่วนหนึ่งเป็นพวกมิจฉาชีพภายนอกที่มีการเตรียมการวางแผนมาอย่างดี ผมในฐานะวิทยากรฝึกอบรม หลักสูตรป้องกันและปราบปรามการทุจริตภายในองค์กรของภาครัฐและเอกชนจึงขอนำตัวอย่างของการขโมยสินค้าและแนวทางป้องกันและแก้ไขมานำเสนอท่านผู้อ่านเป็นข้อๆ ดังนี้
1.การรู้กลไกและระบบการป้องกันของห้าง มิจฉาชีพและพนักงานของห้างรู้กลไกและระบบการป้องกันของห้าง เช่น ระบบการจัดวางสินค้า การติดบาร์โค้ด มุมกล้อง วิธีการตรวจสอบว่าห้างใช้วิธีการอย่างไร ตรวจสอบวันละกี่ครั้ง มีช่องว่างอะไรบ้าง ก็จะหาประโยชน์จากการที่ตัวเองรู้กลไกและระบบการป้องกันของห้าง 
ทางแก้ ต้องปิดจุดอ่อนที่เป็นช่องว่างให้คนร้ายไม่สามารถขโมยสินค้าได้ ทำให้การขโมยช้าลง ทำให้ยากขึ้น ต้องเรียกพนักงานถ้าต้องการซื้อสินค้า หรือติดอุปกรณ์ป้องกัน เช่น ใช้กุญแจหรือแถบแม่เหล็ก
2.ใช้บัตรของห้างซึ่งเป็นบัตรสะสมแต้มหาประโยชน์ส่วนตัว ใช้ช่องว่างเกี่ยวกับโปรโมชันทางการตลาด คีย์ข้อมูลใส่ชื่อตนเองเป็นผู้ซื้อสินค้า ทำให้ตัวเองได้ประโยชน์จากการสะสมแต้มและนำไปแลกสินค้าเพื่อประโยชน์ของตนเองโดยทุจริต
ทางแก้ จะต้องออกข้อบังคับหรือกฎระเบียบยกเลิกไม่ให้พนักงานมีบัตรสะสมแต้ม แต่พนักงานก็อาจใช้ชื่อเพื่อนสะสมแต้มแทน ฝ่ายตรวจสอบก็จะต้องมีความเข้มงวดในการตรวจสอบข้อมูลการซื้อสินค้าภายในห้างให้มีความถี่มากขึ้น เพื่อตัดวงจรในการทุจริต
3.ขโมยสินค้าที่พกพาง่าย 
ทางแก้ จัดมุมกล้องให้ครอบคลุมบริเวณสินค้าที่หายบ่อย รวมทั้งเจ้าหน้าที่ซึ่งมีหน้าที่ในการตรวจสอบเฝ้าระวัง ในห้องคอนโทรลต้องไม่หลับหรือมัวแต่นั่งโทรศัพท์มือถือหรือเล่นเกม นอกจากนี้ต้องมีกฎระเบียบห้ามถือถุงหรือกระเป๋าเข้ามาภายในบริเวณที่วางสินค้า และให้สังเกตบุคคลที่ใส่เสื้อคลุมแจ็กเกตสำหรับผู้ชาย หรือถ้าเป็นผู้หญิงก็ให้สังเกตคนที่ใส่ชุดคลุมท้อง อาจจะไม่ได้ตั้งครรภ์ก็ได้ รวมทั้งพวกที่มาเป็นกลุ่ม อาจมีลักษณะแบ่งหน้าที่กันทำ
4.เปลี่ยนป้ายราคาสินค้า พวกนี้จะมีความรู้เกี่ยวกับสินค้าเป็นอย่างดีว่ามีราคาเท่าใดอย่างไร 
ลักษณะภาชนะ หีบ ห่อ เป็นอย่างไร วิธีการเปลี่ยนป้ายไม่ใช่เรื่องยาก เพียงแค่หยิบสินค้าทั้งสองชนิดมารวมไว้ในรถเข็น หลังจากนั้นก็เปลี่ยนป้ายสินค้าสลับกัน แค่นี้ก็จบแล้ว และไม่น่าสงสัยด้วย
ทางแก้ ต้องหามาตรการทำให้ไม่สามารถเปลี่ยนป้ายสินค้าได้ รวมทั้งต้องฝึกแคชเชียร์ให้ระมัดระวังเป็นพิเศษ เกี่ยวกับสินค้าที่หายบ่อย โดยให้เปรียบเทียบกับ Price List หลังจากที่ยิงบาร์โค้ดว่าราคาสินค้าสอดคล้องกับ Price List ของราคาสินค้าหรือไม่ (การเปลี่ยนป้ายสินค้า มีความผิดฐานฉ้อโกง)
5.เปลี่ยนสินค้าในลังบรรจุสินค้า มิจฉาชีพประเภทนี้จะเปลี่ยนสินค้าภายในลัง เช่น ยกลังน้ำปลามาพร้อมกับเหล้านอก และแกะเอาเหล้านอกใส่ลงในลังน้ำปลาพร้อมทั้งปิดให้เหมือนเดิม
ทางแก้ ลังสินค้าหรือบรรจุภัณฑ์ ต้องออกแบบให้ป้องกันการเปลี่ยนสินค้า (การเปลี่ยนสินค้าในลัง มีความผิดฐานลักทรัพย์โดยใช้กลอุบาย)
6.เปลี่ยนสินค้าในกล่องกระดาษใส่สินค้า มิจฉาชีพก็จะเลือกกล่องกระดาษของสินค้าที่ใกล้เคียงกัน โดยเปิดกล่องกระดาษและเปลี่ยนสินค้า 
ทางแก้ ก็ต้องป้องกันเกี่ยวกับเรื่องบรรจุภัณฑ์เช่นเดียวกัน (มีความผิดฐานลักทรัพย์โดยใช้กลอุบาย)
7.สมัครงานเข้าเป็นลูกจ้างของห้างสรรพสินค้าในตำแหน่งแคชเชียร์และร่วมกับพวกขโมยสินค้าในห้าง 
ทางแก้ ขั้นตอนการรับสมัครจะต้องมีการตรวจสอบเกี่ยวกับประวัติโดยเฉพาะความประพฤติในทางเสื่อมเสีย การกระทำความผิดเกี่ยวกับทรัพย์ก่อนหน้านั้นอย่างละเอียด รวมทั้งต้องมีผู้รับรองหลายคนในการเข้าทำงาน พนักงานเข้าใหม่ต้องคอยหมั่นตรวจสอบอย่างใกล้ชิดสม่ำเสมอเพื่อติดตามพฤติกรรมอันเป็นการป้องปรามมิให้กระทำความผิด
8.พฤติกรรมของพนักงานห้างหรือร้านสะดวกซื้อ ซึ่งเป็นกลุ่มเสี่ยงในการขโมยสินค้าที่เจ้าของกิจการจะต้องจับตามองเป็นพิเศษ มีดังต่อไปนี้
1.ติดการพนัน
2.มีประวัติในอดีตในทางเสื่อมเสีย
3.มีปัญหาครอบครัว
4.เกี่ยวข้องกับยาเสพติด
5.ไม่เคร่งครัดในระเบียบวินัย
6.ทำงานผิดพลาดบ่อย
7.ขาดงานบ่อย
8.ขยันเกินเหตุ ไม่ขาดงาน
9.ร่ำรวยผิดปกติ
10.มีพฤติกรรมเลี้ยงดูปูเสื่อเพื่อนร่วมงาน
11.มีปัญหาหนี้สินล้นพ้นตัว
12.เป็นคนฟุ้งเฟ้อ
สุดท้ายนี้ หวังว่าบทความนี้จะเป็นประโยชน์ในการป้องกันและปราบปรามการทุจริตในการขโมยสินค้าได้ n